ROZHODNUTIE KOMISIE
z 11. novembra 2003,
ktorým sa uznáva spojenie podnikov za zlučiteľné so spoločným trhom a s Dohodou o EHP
(Prípad COMP/M.2621 - SEB/Moulinex)
[oznámené pod číslom K(2003) 4157]
(Iba francúzsky text je autentický)
(Text s významom pre EHP)
(2005/408/ES)
Dňa 11. novembra 2003 Komisia prijala rozhodnutie týkajúce sa prípadu patriaceho do rozsahu nariadenia Rady (EHS) č. 4064/89 z 21. decembra 1989 o kontrole spájania podnikov (1), a najmä jeho článku 8 ods. 2. Neutajená verzia úplného znenia rozhodnutia je k dispozícii v pôvodnom jazyku prípadu a v pracovných jazykoch Komisie na internetovej stránke GR COMP na tejto adrese: http://europa.eu.int/comm/competition/index_en.html
(1)
Tento prípad sa týka prevzatia kontroly nad niektorými aktívami spoločnosti Moulinex spoločnosťou Seb (značky, niektoré výrobné nástroje a niektoré obchodné pobočky), transakcie oznámenej Komisii 13. novembra 2001 na základe článku 4 nariadenia (EHS) č. 4064/89.
(2)
Seb a Moulinex sú dva francúzske podniky pôsobiace v sektore malých elektrospotrebičov. Obidva majú celosvetové zastúpenie v tomto sektore. Seb obchoduje najmä s výrobkami pod dvoma značkami svetového rozmeru „Tefal“ a „Rowenta“ a Moulinex najmä pod medzinárodnými značkami „Moulinex“ a „Krups“.
(3)
Nadobudnutie aktív Moulinexu Sebom sa uskutočnilo v rámci konania o súdnom vyrovnaní skupiny Moulinex. Toto spojenie bolo predmetom dvoch rozhodnutí Komisie z 8. januára 2002. Prvým rozhodnutím Komisia zaslala príslušným francúzskym úradom pre hospodársku súťaž podľa článku 9 nariadenia o spájaní podnikov rozbor vplyvov na hospodársku súťaž vo Francúzsku. Druhým, na základe článku 6 ods. 2 nariadenia o spájaní podnikov, odsúhlasila operáciu v ostatných krajinách s podmienkou vydávania licencie pre značku Moulinex tretím nezávislým stranám v deviatich krajinách Európskeho hospodárskeho priestoru (Belgicko, Nórsko, Holandsko, Nemecko, Rakúsko, Portugalsko, Švédsko, Dánsko a Grécko). Súd prvého stupňa Európskeho spoločenstva zrušil toto rozhodnutie, čo sa týka krajín, ktoré neboli predmetom záväzkov, a to Španielska, Fínska, Írska, Talianska a Spojeného kráľovstva (2). Toto rozhodnutie opätovne skúma vplyv tejto transakcie na hospodársku súťaž v týchto piatich krajinách.
(4)
Poradný výbor v záležitostiach spájania podnikov na svojom 120. zasadaní 3. novembra 2003 vydal jednomyseľne priaznivé stanovisko k návrhu rozhodnutia Komisie určeného na prijatie rozhodnutia o schválení.
(5)
V správe zo 4. novembra 2003 poradný audítor uviedol, že právo strán, ktoré bolo dohodnuté, sa dodržalo.
I. DEFINÍCIA PRÍSLUŠNÝCH TRHOV
(6)
Rozhodnutie vymedzuje trhy výrobkov podľa kategórií malých domácich elektrospotrebičov, keďže tieto sú učené na rozdielne použitie a činnosť. Existuje trinásť trhov výrobkov: fritézy, minirúry, hriankovače, sendvičovače a waflovače, prístroje na prípravu bežných jedál, elektrické záhradné grily a interiérové grily, variče ryže a kuchty, elektrické kávovary s filtrom, varné kanvice, espreso kávovary, kuchynské roboty, žehličky/mangle a prístroje určené na starostlivosť o telo.
(7)
Geografické trhy majú národný rozmer. Spojené kráľovstvo a Írsko majú však jednotné trhové podmienky. Keďže sú tu značky a cenové úrovne rovnaké, dodávateľ do jednej z týchto krajín nemôže viesť samostatnú cenovú politiku bez toho, že jeho objednávky nebudú prevedené do druhej krajiny. Tieto dve krajiny sa teda považujú za krajiny tvoriace jeden a ten istý geografický trh pre príslušné výrobky.
II. ANALÝZA TRHOV
(8)
Konkurenčné postavenie spoločnosti Seb je preskúmané v týchto krajinách alebo územiach: Španielsko, Fínsko, Taliansko a Spojené kráľovstvo/Írsko.
Konkurenčný potenciál Moulinexu
(9)
Predaje Moulinexu zaznamenali silný pokles v rokoch 2001 a 2002 v porovnaní s rokom 2000 v dôsledku problémov vzniknutých úpadkom skupiny. Komisia preskúmala, či je tento pokles štrukturálny alebo či Moulinex má potenciál na znovuzískanie predchádzajúceho postavenia.
(10)
Z prieskumu trhu vyplýva, že schopnosť Moulinexu získať späť jeho stratené podiely na trhu nebude záležať iba na hodnote značiek, ktoré spojenie prinieslo, ale aj na ostatných faktoroch, ako sú inovačné, obchodné a finančné kapacity jeho nového vlastníka. Potenciál opätovného získania trhu, ktorý bude zohľadnený v analýze konkurencieschopnosti, je tak znížený o vplyv týchto ostatných faktorov, keďže nemajú priame príčinné spojenie s týmto zlúčením.
(11)
Navyše, Komisia dospela k záveru, že tam, kde bola značka Moulinex pozastavená, je potenciál opätovného získania jeho podielov na trhu z roku 2000 značne obmedzený. To isté platí pre jeho podiely na trhu, ak ich prevzali konkurenti, ktorí už predtým mali silné postavenie na trhu malých elektrospotrebičov, ako Philips, Braun alebo De Longhi, a/alebo ak sa Moulinex alebo Krups nepovažujú za nevyhnutné značky z pohľadu distribútorov.
Analytické metódy
(12)
Pre každý z príslušných trhov Komisia pristúpila k vytvoreniu podielov na trhu na základe vyhlásení o predaji väčšiny konkurentov prítomných na trhu.
(13)
Na každom zo skúmaných území rozhodnutie zohľadňuje vplyvy transakcie, tak z horizontálneho (dosahy spojenej sily nového subjektu podľa jednotlivých trhov), ako aj z nehorizontálneho hľadiska (dosahy spojenej sily nového subjektu na celý sektor malých elektrospotrebičov, aj pri absencii prekrývaní na osobitom trhu).
(14)
Na to, aby spojenie Sebu a prevzatých aktív Moulinexu nemalo negatívne nehorizontálne dosahy na konkurenciu, je potrebné:
-
aby mal nový subjekt portfólio značiek, ktoré mu umožnia získať značnú konkurenčnú výhodu v celom sektore malých elektrospotrebičov,
-
a aby mal zlúčený subjekt silné postavenie na trhoch, o ktoré by sa mohol oprieť pri vytváraní alebo posilňovaní dominantných postavení na ostatných trhoch. Tieto silné postavenia môžu byť buď dôsledkom zlúčenia, alebo sú prinesené jednou alebo druhou stranou.
(15)
Čo sa týka posúdenia horizontálnych dosahov, Komisia štrukturovala svoje rozhodnutie takto: i) trhy, na ktorých majú strany spoločný podiel na trhu menší ako 25 %, ii) trhy s nepodstatnými prekrývaniami a iii) trhy s podstatným prekrývaním a spoločným podielom na trhu vyšším ako 25 %.
(16)
Táto typológia umožňuje zostaviť túto tabuľku.
Trhy, na ktorých majú strany spoločný podiel na trhu menší ako 25 %
Trhy s nepodstatnými prekrývaniami
Trhy so spoločným podielom na trhu vyšším ako 25 %
Španielsko
Espreso kávovary, kávovary, záhradné grily/grily, kuchty, sendvičovače/waflovače, fritézy, žehličky/mangle, prístroje určené na starostlivosť o telo
Kuchynské roboty, kuchynské spotrebiče na prípravu bežných jedál
Hriankovače, varné kanvice, minirúry
Fínsko
Žehličky/mangle, kuchty, hriankovače, kávovary, kuchynské spotrebiče, prístroje určené na starostlivosť o telo
Espreso kávovary, záhradné grily/grily, kuchynské roboty
Minirúry, varné kanvice, sendvičovače/waflovače
Taliansko
Espreso kávovary, fritézy, minirúry, hriankovače, prístroje určené na starostlivosť o telo
Varné kanvice, kuchynské prístroje, sendvičovače/waflovače, kuchty, kuchynské roboty, žehličky/mangle, kávovary, záhradné grily/grily
Spojené kráľovstvo/Írsko
Hriankovače, varné kanvice, minirúry, kávovary, sendvičovače/waflovače, záhradné grily/grily, kuchynské roboty, prístroje určené na starostlivosť o telo
Espreso kávovary, žehličky/mangle
Kuchynské spotrebiče, kuchty, fritézy
(17)
Na účely tohto zhrnutia sú predmetom podrobného výkladu iba trhy patriace do tretej kategórie. Rozhodnutie prišlo k záveru, že neexistuje riziko vytvorenia alebo posilnenia dominantného postavenia na trhoch, na ktorých majú strany podiel na trhu nižší ako 25 %, a na trhoch, na ktorých bude zvýšenie podielu na trhu nepodstatné.
A. Španielske trhy
(18)
Na trhoch malých elektrospotrebičov ponuku tvoria konkurenti so silným medzinárodným zastúpením, ako Philips ([15-20] % predajov na trhu malých elektrospotrebičov), Seb [10-20] %* (3), Braun [15-20] %, BSH [0-5] %, De Longhi [0-5] %. Miestni dodávatelia majú celkové zastúpenie nižšie: ide o Taurus [5-10] %, Jata, Solac a Fagor ([0-5] % každý).
(19)
Dopyt je dosť koncentrovaný a prejavuje sa v týchto formách distribúcie: hypermarkety (Carrefour, Auchan, Hipercor), obchodné domy (El Corte Ingles), špecializované obchody (Media Markt) a tradičný maloobchodníci, z ktorých väčšina je organizovaná v nákupných zoskupeniach (Densa, Gentesa, Segesa).
(20)
Predaje Moulinexu zaznamenali všeobecne značný pokles medzi rokmi 2000 a 2002. Tento pokles dosiahol minimálne 20 % predajov na každom z príslušných trhov. Aj keď imidž Moulinexu a Krupsu bol v očiach konečných spotrebiteľov iba málo poškodený, potenciál týchto značiek na opätovné získanie trhu je však obmedzený upevnením postavenia konkurentov nového subjektu na trhoch.
(21)
Riziká vytvorenia alebo posilnenia dominantných postavení možno vylúčiť na týchto trhoch (kde je spoločný podiel na trhu vyšší ako 25 % a existuje podstatné prekrývanie): hriankovače, varné kanvice a minirúry.
(22)
Na trhoch hriankovačov a varných kanvíc bude mať Seb [20 až 30] %* podielu na trhu. Zlúčenie nevyústi do spojenia nevyhnutných značiek (iba Moulinex je nevyhnutnou značkou pre hriankovače a Tefal pre varné kanvice). Zlúčenie Sebu a Moulinexu bude čeliť konkurentom so značným podielom na trhu (maximálne medzi [15 a 20] %) a vlastniacim renomované značky. Z tohto dôvodu je málo pravdepodobné, že Moulinex získa späť svoj konkurenčný potenciál z roku 2000. Za všetkých okolností, so spojeným podielom na trhu maximálne [25-35 %], bez nehorizontálnych dosahov a v prítomnosti dobre etablovaných konkurentov, možno vylúčiť, že by zlúčenie mohlo viesť k vytvoreniu alebo posilneniu dominantného postavenia na týchto trhoch.
(23)
Na trhu minirúr je postavenie Sebu silnejšie. Podľa získaných údajov by nový subjekt mohol mať [30-40] % podiel na španielskom trhu. Jeho hlavnými konkurentmi sú De Longhi [20-25] %, Jata [5-10] %, Ufesa a Severin ([5-10] % každý). Hoci títo dodávatelia majú nižšie podiely na trhu ako nový subjekt, ponúkajú nevyhnutné značky a širokú škálu výrobkov, pokrývajúcu všetky obsahy dostupné na trhu (10/12 litra, 18/20 litra, 26/28 litra). Navyše, na tomto trhu majú ceny klesajúcu tendenciu, inovácie sú pravidelné a prekážky brániace vstupu sú nepatrné. Napokon, mikrovlnné rúry s grilom, hoci nie sú začlenené do príslušného trhu, predstavujú nezanedbateľné konkurenčné obmedzenie a značka Moulinex má obmedzený potenciál získať späť postavenie, ktoré mala v roku 2000.
(24)
Zlúčenie neumožní novému subjektu využiť nehorizontálne účinky. Jeho portfólio značiek a jeho silné postavenie na niektorých trhoch nie sú dostatočné na to, aby mohol využiť pákový efekt, najmä vzhľadom na postavenie jeho konkurentov, týkajúci sa týchto dvoch hľadísk.
(25)
V zmysle vyššie uvedeného je nepravdepodobné, že by ohlásená transakcia vytvorila alebo posilnila dominantné postavenie, dôsledkom ktorého by bola efektívna hospodárska súťaž na rôznych trhoch malých elektrospotrebičov v Španielsku značným spôsobom obmedzená.
B. Fínske trhy
(26)
Celkove je Seb ([5-10] %* predajov na trhoch malých elektrospotrebičov) iba tretím dodávateľom na fínskych trhoch po Braune [10-15] %*, a najmä Philips [25-30] %*. AEG ([5-10] %*) má postavenie porovnateľné s novým subjektom. Severin, De Longhi, BSH, ako aj domáci dodávatelia, ako OBH/Nordica a Rommelsbacher, sú taktiež zastúpení, ale s menej významným postavením (medzi 0 a 5 % každý), a majú významné postavenie na niektorých osobitých trhoch.
(27)
Fínska distribúcia je jednou z najkoncentrovanejších v Európe: Kesko a E. Partners realizujú každý približne [20-25] %* predajov konečným spotrebiteľom. Taktiež Stockman má silné zastúpenie s [15-20] %*.
(28)
Predaje Moulinexu sa prepadli v rokoch 2000 a 2002 (minimálne 50 % pokles na každom z príslušných trhov). Je málo pravdepodobné, že Moulinex opätovne získa svoje stratené podiely na trhu vzhľadom na: i) rozsah poklesu a ii) upevnenie postavenia konkurentov renomovaných značiek.
(29)
Riziká vytvorenia alebo posilnenia dominantných postavení sú vylúčené na týchto trhoch (na ktorých je spoločný podiel na trhu vyšší ako 25 % a existuje podstatné prekrývanie): minirúry, varné kanvice a sendvičovače/waflovače.
(30)
Trhy s minirúrami a sendvičovačmi/waflovačmi sú začlenené do tejto kategórie z dôvodu značných podielov na trhu, držaných zlúčeným subjektom v roku 2000 (medzi [40-50] %*, resp. [20-30] %*). Odvtedy sa však jeho postavenie značne oslabilo a v roku 2002 dosiahol podiel na trhu rádovo [0-10] %* na každom z obidvoch trhov. Navyše, Severin zvýšil svoj podiel na trhu minirúr z [30-35] % na [50-55] %, zatiaľ čo mnohé podniky ponúkajú značky považované za nevyhnutné na trhu sendvičovačov/waflovačov. Okrem toho treba poznamenať, že Moulinex sa momentálne stiahol z trhu minirúr.
(31)
Na trhu s varnými kanvicami zostáva nový subjekt vedúcim dodávateľom s podielom na trhu medzi [30-40] %* tak v roku 2000, ako aj v roku 2002. Stabilita jeho postavení je daná skutočnosťou, že nárast predajov Sebu bol kompenzovaný oslabením Moulinexu. Philips s [20-25] % a v menšom rozsahu Braun a Severin sú významnými konkurentmi, majúcimi nevyhnutné značky, ktorí si upevnili svoje postavenie v dôsledku problémov Moulinexu a sú schopní vytvoriť novému subjektu protiváhu. Okrem toho Moulinex sa všeobecne nepovažuje za nevyhnutnú značku, a tak je nepravdepodobné, že znovu nadobudne svoj konkurenčný potenciál.
(32)
Zlúčenie neumožní novému subjektu využiť nehorizontálne účinky. Jeho portfólio značiek a jeho silné postavenie na niektorých trhoch nie sú dostatočné na to, aby mohol využiť pákový efekt, najmä vzhľadom na postavenie jeho konkurentov, týkajúci sa týchto dvoch hľadísk.
(33)
V zmysle uvedeného je nepravdepodobné, že by ohlásená transakcia vytvorila alebo posilnila dominantné postavenie, dôsledkom ktorého by bola efektívna hospodárska súťaž na spoločnom trhu alebo jeho podstatnej časti na rôznych trhoch malých elektrospotrebičov vo Fínsku značným spôsobom obmedzená.
C. Talianske trhy
(34)
Ponuka na trhoch malých elektrospotrebičov je charakterizovaná silným zastúpením De Longhi ([20-30] %* predajov na trhoch malých elektrospotrebičov), nasledovaným novým zlúčeným subjektom Seb/Moulinex ([15-25] %*), Braunom a Philipsom ([5-15] %* každý). BSH má menšie podiely na trhu (celkove menej ako 5 %). Domáci dodávatelia majú celkove nižšie zastúpenie, napriek tomu však môžu mať nezanedbateľné postavenie na niektorých trhoch. To je prípad Imetecu (kuchynské roboty a sendvičovače/waflovače), Polti (žehličky) a Saeco (70 % trhu espreso kávovarov).
(35)
Štruktúra dopytu je porovnateľná so štruktúrou ponuky, ale je menej koncentrovaná. Takmer dve tretiny distribúcie sa realizujú prostredníctvom veľkodistribútorov, nákupných skupín alebo špecializovaných distribútorov.
(36)
Predaje Moulinexu poklesli v rokoch 2000 a 2002. Jeho potenciál získať opäť svoje postavenie sa javí značne obmedzený v dôsledku prítomnosti konkurentov majúcich nevyhnutné značky, ktorí získali výhodu z problémov Moulinexu pre vstup na trhy alebo upevnenie svojho postavenia.
(37)
Riziká vytvorenia alebo posilnenia dominantných postavení sú vylúčené na všetkých trhoch, na ktorých podiel na trhu dosahuje viac ako 25 % a ktoré majú podstatné prekrývania, a to: žehličky/mangle, varné kanvice, prístroje na prípravu bežných jedál, sendvičovače/waflovače, kuchynské roboty, kávovary, záhradné grily/grily a kuchty.
(38)
Na trhu so žehličkami/mangľami sa postavenie nového subjektu javí najslabšie zo všetkých ôsmich uvedených trhov s [20-30] %* predajov, úroveň porovnateľná s De Longhi. Treba uviesť, že Moulinex má tradične slabé postavenie, tak v roku 2000, ako aj v roku 2002. Jeho výrobky sa nepovažujú za nevyhnutné značky. Naproti tomu postavenie nového subjektu je diskutabilné vzhľadom na postavenie skupín konkurentov: Philips, Imetec a Polti majú každý [10-15] % trhu a každý z nich vlastní nevyhnutné značky. Nový subjekt nemôže pridať k svojim nevyhnutným značkám (Rowenta a v menšom rozsahu Tefal) novú nevyhnutnú značku, ktorá je výsledkom zlúčenia.
(39)
Na trhoch s varnými kanvicami, prístrojmi na prípravu bežných jedál, sendvičovačmi/waflovačmi, kuchynskými robotmi, kávovarmi a záhradnými grilmi/grilmi je podiel na trhu nového subjektu medzi [25-35] %. Na týchto trhoch má vedúce postavenie. Na každom z týchto trhov bude musieť čeliť konkurentom majúcim významný podiel na trhu a renomované značky. Identita týchto konkurentov sa mení podľa jednotlivých trhov, spravidla však ide o tradičné nadnárodné podniky (Philips pre varné kanvice, sendvičovače/waflovače a kuchynské roboty; Braun pre varné kanvice, sendvičovače/waflovače, kuchynské roboty a kávovary; Severin pre prístroje na prípravu bežných jedál; De Longhi pre sendvičovače/waflovače, kuchynské roboty a záhradné grily/grily) a miestnych výrobcov (Imetec pre sendvičovače/waflovače). Vo všeobecnosti zlúčenie neprinesie dve nevyhnutné značky na každom z týchto trhov. Komisia vykonala podrobnejšiu analýzu niektorých trhov (podľa segmentu ceny alebo druhu výrobkov) s cieľom potvrdenia analýzy, ktorú vypracovala pre celkový trh.
(40)
Trh s kuchtami je trhom, na ktorom má nový subjekt najlepšie postavenie s [35-45] % podielom na predaji. Jeho postavenie sa posilnilo o 20 % od roku 2000 vďaka zlepšeniu predajov Sebu. Množstvo skutočností viedlo Komisiu k prehodnoteniu získaného postavenia. Predovšetkým väčšinu predaja nového subjektu realizoval jeden distribútor, Esselunga, prostredníctvom jeho vernostného katalógu. Seb je teda veľmi závislý od jedného distribútora. Ďalej, Moulinex už neobchoduje so svojimi výrobkami, jeho predaje sa uskutočňujú len prostredníctvom rozpredaja jeho zásob. Taktiež sa zdá, že Seb nemá zámer uviesť opätovne na trh výrobky Moulinex, Moulinex sa v Taliansku nepovažuje za nevyhnutnú značku. Napokon, konkurenti pokročili v rozvoji svojich aktivít vrátane Braunu [10-15] % a Girmi [5-10] %, ktorí v priebehu dvoch rokov svoj predaj strojnásobili.
(41)
Zlúčenie neumožní novému subjektu využiť nehorizontálne účinky. Jeho portfólio značiek a jeho silné postavenie na niektorých trhoch nie sú dostatočné na to, aby mohol využiť pákový efekt, najmä vzhľadom na postavenie jeho konkurentov, týkajúci sa týchto dvoch hľadísk.
(42)
V zmysle uvedeného je nepravdepodobné, že by ohlásená transakcia vytvorila alebo posilnila dominantné postavenie, dôsledkom ktorého by bola efektívna hospodárska súťaž na spoločnom trhu alebo jeho podstatnej časti na rôznych trhoch malých elektrospotrebičov v Taliansku značne obmedzená.
D. Trhy Spojeného kráľovstva a Írska
(43)
V týchto krajinách je zastúpené veľké množstvo dodávateľov takmer s rovnakým celkovým postavením v každej z nich, približne 10 %. Ide o Braun, Seb, Philips, De Longhi, Morphy Richards a Salton. O niečo menej dôležitými sú BSH a Home Product International (okolo 5 %). Osobitosťou britského trhu je zastúpenie a reputácia miestnych dodávateľov, ako Morphy Richards, Salton a v menšom rozsahu Home Product International.
(44)
Distribúcia je veľmi koncentrovaná, najväčším distribútorom je Argos ([30-35] %* predajov). Päť najväčších distribútorov realizuje polovicu predajov.
(45)
Predaje Moulinexu zaznamenali značný pokles v rokoch 2000 a 2002, najmenej 30 % na každom trhu a viac ako 50 % na väčšine trhov. Nový subjekt má malú príležitosť na opätovné získanie svojich postavení z roku 2002 vzhľadom na vysoko konkurenčnú situáciu na britskom trhu. Moulinex sa považuje za značku druhej triedy, zatiaľ čo sa potenciál Krupsu zdá byť lepší, ale jeho zastúpenie je obmedzené na niektoré trhy vrátane trhu espreso kávovarov.
(46)
Riziká vytvorenia alebo posilnenia dominantných postavení sú vylúčené na všetkých trhoch, na ktorých podiel na trhu dosahuje viac ako 25 % a ktoré majú podstatné prekrývania, a to: prístroje na prípravu bežných jedál, kuchty a fritézy.
(47)
Možno skonštatovať, že na týchto troch trhoch postavenia Moulinexu značne upadli v rokoch 2000 a 2002. Klesli z [5-15] %* na menej ako 5 % alebo dokonca nulu tam, kde sa Moulinex stiahol z trhu (prístroje na prípravu bežných jedál). Takže hoci si Seb udrží nezanedbateľné postavenia ([30-35] % pre kuchty, [25-35] % pre fritézy a [10-15] % pre prístroje na prípravu bežných jedál), tieto nebudú v dôsledku zlúčenia posilnené. Na každom z týchto trhov musí Seb čeliť konkurentom majúcim nevyhnutné značky, zatiaľ čo jemu by zlúčenie neprinieslo žiadnu dodatočnú nevyhnutnú značku. Okrem toho na tieto trhy vstúpili noví dodávatelia, a to na trh parných varičov: Russel Hobbs, Hinari a Magimix. Títo ihneď zaznamenali predaje vyššie ako predaje Moulinexu v roku 2000. Na trhu fritéz potvrdila analýza vykonaná na základe kvartilov cien závery platiace pre celkový trh: na najnižších kvartiloch sa zastúpenie značiek distribútorov upevňuje.
(48)
Zlúčenie neumožní novému subjektu využiť nehorizontálne účinky. Jeho portfólio značiek a jeho silné postavenie na niektorých trhoch nie sú dostatočné na to, aby mohol využiť pákový efekt, najmä vzhľadom na postavenie jeho konkurentov, týkajúci sa týchto dvoch hľadísk.
(49)
V zmysle uvedeného je nepravdepodobné, že by ohlásená transakcia vytvorila alebo posilnila dominantné postavenie, ktorého dôsledkom by bola efektívna hospodárska súťaž na spoločnom trhu alebo jeho podstatnej časti na rôznych trhoch malých elektrospotrebičov v Spojenom kráľovstve a v Írsku značným spôsobom obmedzená.
III. ZÁVER
(50)
Komisia sa z uvedených dôvodov rozhodla nezamietnuť ohlásenú transakciu a vyhlásiť ju za zlučiteľnú so spoločným trhom a s Dohodou o EHP s podmienkou pokračovania realizácie záväzkov navrhnutých v rámci prvého konania (4). Toto rozhodnutie sa prijalo na základe článku 8 ods. 2 nariadenia (EHS) č. 4064/89 a článku 57 Dohody o EHP.